               EURÓPAI BIZOTTSÁG
            Brüsszel, 2016.1.25.
            COM(2016) 28 final
            2016/0012(NLE)
            Javaslat
            A TANÁCS HATÁROZATA
            az Európai Uniónak az AKCS–EU Nagykövetek Bizottságán belül az AKCS–EU partnerségi megállapodás III. mellékletének felülvizsgálatára vonatkozóan képviselendő álláspontjáról

               INDOKOLÁS

               Az AKCS
                  1
               –EU Miniszterek Tanácsa 2014. június 19-én és 20-án Nairobiban tartott 39. ülésén együttes nyilatkozatban megállapodott, hogy sort kerít az AKCS–EU partnerségi megállapodás
                  2
                III. mellékletével létrehozott közös technikai szerv, a Vállalkozásfejlesztési Központ (a továbbiakban: CDE) rendezett bezárására. A Miniszterek Tanácsa együttes nyilatkozatában felhatalmazta az AKCS–EU Nagykövetek Bizottságát, hogy megtegye a szükséges határozatokat, így elvégezze „az AKCS–EU partnerségi megállapodás III. mellékletének módosítását is”.

               2014 júniusa óta fokozatos lépések történtek a CDE felszámolására, és a CDE rendezett felszámolásának utolsó mérföldköve már csak az AKCS-EU partnerségi megállapodás III. melléklete felülvizsgált változatának elfogadása.

               E bizottsági javaslat célja az AKCS-EU partnerségi megállapodás III. mellékletében szükséges módosítások bevezetése, a CDE kizárólag felszámolási célú fennállását biztosító jogi keret létrehozása, valamint jogi rendelkezések megállapítása a következők tekintetében:

               i.   a CDE jogi személyisége;

               ii.  a központ fokozatos megszüntetéséhez rendelkezésre álló idő meghatározása;

               iii. finanszírozási rendelkezések;

               iv. a CDE irányítási szerkezetének kizárólag a felszámolás céljából történő újradefiniálása.

               A Bizottság egyúttal úgy határozott, hogy visszavonja a „az Európai Uniónak az AKCS–EU Miniszterek Tanácsán belül az AKCS–EU partnerségi megállapodás III. mellékletének felülvizsgálatára vonatkozóan képviselendő álláspontjáról” szóló tanácsi határozatra irányuló COM (2014) 364 final javaslatát
                  3
               , amely az AKCS–EU Miniszterek Tanácsa 39. ülésének előkészítése során a tárgyalások alapjául szolgált. A Bizottság akkor valamennyi, a CDE-re vonatkozó hivatkozás törlését javasolta a III. mellékletből. Ez a 2014. június 10-én elfogadott bizottsági javaslat elavult, és a CDE kizárólag felszámolási célú fennállását biztosító jogi keret létrehozása érdekében felülvizsgálatra szorul. Ezzel párhuzamosan a Bizottság a COM(2014)364 javaslatot a szükséges eljárás lefolytatását követően visszavonja.

               A Bizottság javasolja, hogy az Európai Unió Tanácsa fogadja el a mellékelt határozatot.

               2016/0012 (NLE)

               Javaslat

               A TANÁCS HATÁROZATA

               az Európai Uniónak az AKCS–EU Nagykövetek Bizottságán belül az AKCS–EU partnerségi megállapodás III. mellékletének felülvizsgálatára vonatkozóan képviselendő álláspontjáról

               AZ EURÓPAI UNIÓ TANÁCSA,

               tekintettel az Európai Unió működéséről szóló szerződésre és különösen annak 209. cikke (2) bekezdésére, összefüggésben 218. cikkének (9) bekezdésével,

               tekintettel az egyrészről az afrikai, karibi és csendes-óceáni államok csoportjának tagjai, másrészről az Európai Közösség és tagállamai közötti partnerségi megállapodásra (a továbbiakban: az AKCS–EU partnerségi megállapodás)
                  4
               ,

               tekintettel az Európai Bizottság javaslatára,

               mivel:

               (1)Az AKCS–EU partnerségi megállapodás 100. cikke kimondja, hogy az AKCS–EU Miniszterek Tanácsa – az AKCS–EU Fejlesztésfinanszírozási Együttműködési Bizottság ajánlása alapján – átdolgozhatja, felülvizsgálhatja és/vagy módosíthatja a megállapodás Ia., Ib., II., III., IV. és VI. mellékletét.

               (2)Az AKCS–EU partnerségi megállapodás 15. cikkének (4) bekezdése kimondja, hogy a Miniszterek Tanácsa hatásköreit átruházhatja a Nagykövetek Bizottságára.

               (3)Az AKCS–EU Miniszterek Tanácsa a 2014. június 19-én és 20-án Nairobiban tartott 39. ülésén együttes nyilatkozatban megállapodott, hogy sort kerít a Vállalkozásfejlesztési Központ (a továbbiakban: CDE) rendezett bezárására „és a Cotonoui megállapodás III. mellékletének módosítására”. Az AKCS–EU Miniszterek Tanácsa e célból úgy határozott, hogy felhatalmazza az AKCS–EU Nagykövetek Bizottságát, hogy tegyen lépéseket annak érdekében, hogy elfogadja a szükséges határozatokat, „így az AKCS-EU partnerségi megállapodás III. mellékletének módosítását is”.

               (4)A III. melléklet módosítása a CDE kizárólag felszámolási célú fennállását biztosító új jogi keret meghatározását érinti,

               ELFOGADTA EZT A HATÁROZATOT:

               1. cikk

               (1)Az AKCS–EU Nagykövetek Bizottságában az Európai Unió által az AKCS–EU partnerségi megállapodás III. mellékletének felülvizsgálatára vonatkozóan elfogadandó álláspontot az AKCS–EU Nagykövetek Bizottsága e határozathoz mellékelt határozattervezetében foglalt feltételekkel alakítják ki.

               (2)Az AKCS–EU Nagykövetek Bizottságában az Unió képviseletében eljáró személyek a bizottság további határozata nélkül elfogadhatnak kisebb módosításokat a határozattervezethez.

               2. cikk

               Az AKCS–EU Nagykövetek Bizottságának határozatát annak elfogadását követően az Európai Unió Hivatalos Lapjában ki kell hirdetni.

               Kelt Brüsszelben, -án/-én.

                     a Tanács részéről

                     az elnök

                     (1)

                        Afrikai, karibi és csendes-óceáni államok (AKCS-államok).

                     (2)
                  HL L 317., 2000.12.15., 3. o., a Cotonouban 2000. június 23-án aláírt, a Luxembourgban 2005. június 25-én (HL L 209., 2005.8.11., 27. o.) és Ouagadougouban 2010. június 22-én (HL L 287., 2010.11.4., 3. o.) aláírt megállapodásokkal módosított megállapodás.

                     (3)
                  Javaslat – A Tanács határozata az Európai Uniónak az AKCS–EU MiniszterekTanácsán belül az AKCS–EU partnerségi megállapodás III. mellékletének felülvizsgálatára vonatkozóan képviselendő álláspontjáról, COM(2014)364 final.

                     (4)
                  HL L 317., 2000.12.15., 3. o., a Luxembourgban 2005. június 25-én (HL L 209., 2005.8.11., 27. o.) és Ouagadougouban 2010. június 22-én (HL L 287., 2010.11.4., 3. o.) aláírt megállapodásokkal módosított, Cotonouban 2000. június 23-án aláírt megállapodás.

    ---documentbreak---

               EURÓPAI BIZOTTSÁG
            Brüsszel, 2016.1.25.
            COM(2016) 28 final
            MELLÉKLET
            a következőhöz:
            JavaslatA TANÁCS HATÁROZATA
            az Európai Uniónak az AKCS–EU Nagykövetek Bizottságán belül az AKCS–EU partnerségi megállapodás III. mellékletének felülvizsgálatára vonatkozóan képviselendő álláspontjáról

               MELLÉKLET

               a következőhöz:

               Javaslat

                  A TANÁCS HATÁROZATA

               az Európai Uniónak az AKCS–EU Nagykövetek Bizottságán belül az AKCS–EU partnerségi megállapodás III. mellékletének felülvizsgálatára vonatkozóan képviselendő álláspontjáról

               AZ AKCS–EU NAGYKÖVETEK BIZOTTSÁGÁNAK

               .../2015 HATÁROZATA

               (2015. ......)

               az AKCS–EU partnerségi megállapodás III. mellékletének felülvizsgálatáról

               AZ AKCS–EU NAGYKÖVETEK BIZOTTSÁGA,

               tekintettel az egyrészről az afrikai, karibi és csendes-óceáni államok csoportjának tagjai, másrészről az Európai Közösség és tagállamai közötti partnerségi megállapodásra
                  1
                (a továbbiakban: az AKCS–EU partnerségi megállapodás) és különösen annak 100. cikkére,

               mivel:

               (1)Az AKCS–EU partnerségi megállapodás 100. cikke kimondja, hogy az AKCS–EU Miniszterek Tanácsa – az AKCS–EU Fejlesztésfinanszírozási Együttműködési Bizottság ajánlása alapján – átdolgozhatja, felülvizsgálhatja és/vagy módosíthatja a megállapodás Ia., Ib., II., III., IV. és VI. mellékletét.

               (2)Az AKCS–EU partnerségi megállapodás 15. cikkének (4) bekezdése kimondja, hogy a Miniszterek Tanácsa hatásköreit átruházhatja a Nagykövetek Bizottságára.

               (3)Az AKCS–EU partnerségi megállapodás III. mellékletének 2. cikke a Vállalkozásfejlesztési Központra (a továbbiakban: a CDE) vonatkozik. A melléklet 2. cikke (6) bekezdésének a) pontja szerint a CDE felügyeleti hatósága a Nagykövetek Bizottsága, amelynek feladata többek között az, hogy meghatározza a Vállalkozásfejlesztési Központnak az AKCS–EU Nagykövetek Bizottsága 8/2005 határozatával elfogadott alapszabályát és eljárási szabályzatát
                  2
                (a továbbiakban: a CDE alapszabálya). A melléklet 2. cikke (7) bekezdésének a) pontja megbízza a CDE igazgatótanácsát többek között azzal, hogy megállapítsa a Vállalkozásfejlesztési Központnak az AKCS–EU Nagykövetek Bizottsága 5/2004 határozatával elfogadott pénzügyi szabályzatát
                  3
                (a továbbiakban: a CDE pénzügyi szabályzata) és a Vállalkozásfejlesztési Központnak az AKCS–EU Nagykövetek Bizottsága 9/2005 határozatával elfogadott személyzeti szabályzatát
                  4
                (a továbbiakban: a CDE személyzeti szabályzata).

               (4)A CDE alapszabályának 1. cikke meghatározza a CDE jogi személyiségének elvét.

               (5)A CDE alapszabályának 9. és 10. cikke meghatározza a CDE igazgatótanácsának megbízatását és összetételét.

               (6)Az AKCS–EU Miniszterek Tanácsa a 2014. június 19-én és 20-án Nairobiban tartott 39. ülésén együttes nyilatkozatban megállapodott arról, hogy sort kerít „a CDE rendezett bezárására” és az AKCS–EU partnerségi megállapodás „III. mellékletének módosítására”. E célból az AKCS–EU Miniszterek Tanácsa úgy határozott, hogy felhatalmazza az AKCS–EU Nagykövetek Bizottságát, hogy tegyen lépéseket a szükséges határozatok elfogadására.

               (7)A CDE lehető legjobb feltételekkel történő bezárása érdekében az AKCS–EU Miniszterek Tanácsának fent említett együttes nyilatkozata létrehozta az AKCS–EU közös munkacsoportot (a továbbiakban: a munkacsoport).

               (8)Az AKCS–EU Nagykövetek Bizottsága 2014. október 23-i 4/2014 határozatával
                  5
                megbízta a CDE igazgatótanácsát, hogy tegyen meg minden előkészületet a CDE bezárására. A CDE igazgatótanácsa ezt követően egy vagyonfelügyelővel 2016. december 31-ig tartó szerződést írt alá.

               (9)Az említett 4/2014 határozat 2. cikkének (3) bekezdése szerint a bezárási terv előírja, hogy a bezárási szakaszt 2016. december 31-ig kell befejezni. Miután az igazgatótanács 2015. június 29–30-án jóváhagyta a végleges bezárási tervet, a CDE a bezárási szakaszába lépett.

               (10)A bezárási szakaszt az úgynevezett passzív szakasz követi, amelyben a CDE már csak kizárólag felszámolási célból áll fenn. Ez a szakasz, amely a vagyonfelügyelő irányítása alatt áll, többek között olyan igazgatási feladatokat tartalmazhat, mint a CDE irattárának megőrzése, az igazgatási formaságokra való válaszadás vagy a bezárási szakasz után rendezetlenül maradt fennmaradó peres ügyek kezelése. A passzív szakasz a bezárási szakaszt követő napon, azaz 2017. január 1-jén kezdődik.

               A passzív szakasz öt év elteltével vagy akkor ér véget, amikor a CDE valamennyi kötelezettségét rendezte és valamennyi eszközét értékesítette.

               (11)A számlákat a pénzügyi szabályzat 26. cikkének (1) bekezdése szerint a központ pénzügyi kimutatásainak elkészítése érdekében a pénzügyi év végén kell lezárni. A jogszabályban előírt 2016. évi könyvvizsgálatot, amely a bezárási szakaszhoz kapcsolódik, ezért legkésőbb 2017. június 30-ig kell befejezni.

               (12)Az AKCS–EU partnerségi megállapodás III. mellékletének módosítása a CDE hivatkozásainak törlését érinti. A CDE új jogi keretét a passzív szakasz kezdetétől, azaz 2017. január 1-jétől ez a határozat képezi.

               (13)Az AKCS–EU partnerségi megállapodás 95. cikkének (1) bekezdése szerint a megállapodás 2020-ban hatályát veszti. A CDE működésére vonatkozó, a passzív szakaszban alkalmazandó irányítási szerkezeteket ezért meg kell határozni a 2020. február 28-ig tartó időszakon túlmenően is,

               A KÖVETKEZŐKÉPPEN HATÁROZOTT:

               1. cikk

               Az AKCS–EU partnerségi megállapodás III. melléklete a következőképpen módosul:

               (1)A III. melléklet címének helyébe a következő cím lép:

               „Intézményi támogatás”

               (2)Az 1. cikk helyébe a következő szöveg lép:

               „Az együttműködés támogatja azon intézményi mechanizmusokat, amelyek elősegítik a mezőgazdaság és a vidék fejlesztését. Ebben az összefüggésben az együttműködés segíti a Mezőgazdasági és Vidéki Együttműködés Technikai Központja (CTA) szerepének erősítését és fokozását az AKCS intézményi kapacitásának fejlesztésében – különös tekintettel az információkezelésre –, a technológiákhoz való hozzáférés javítása érdekében a fokozott mezőgazdasági termelékenység, a kereskedelmi alapokra helyezés, az élelmezésbiztonság és a vidékfejlesztés céljából.”

               (3)A 2. cikk helyébe a 3. cikk lép, amelynek számozása 2. cikkre változik.

               2. cikk

               (1)A bezárási szakasz vége előtt a CDE igazgatótanácsa vagyonfelügyelőt jelöl ki a passzív szakasz végrehajtásának biztosítására 2017. január 1-től öt évre vagy addig az időpontig, ameddig a CDE nem rendezi valamennyi kötelezettségét és nem értékesíti valamennyi eszközét.

               (2)A vagyonfelügyelő felel a passzív szakasz végrehajtásáért. A passzív szakasz végrehajtásának eredményeiről a vagyonfelügyelő éves jelentést nyújt be az AKCS–EU Nagykövetek Bizottságának.

               3. cikk

               (1)A CDE alapszabálya, a CDE pénzügyi szabályzata és a CDE személyzeti szabályzata a bezárási szakasz végéig, azaz 2016. december 31-ig marad hatályban.

               2017. január 1-jétől a CDE új jogi keretét ez a határozat képezi.

               (2)2017. január 1-jétől a CDE alapszabályának 1. cikkében meghatározott jogi személyisége kizárólag a felszámolás céljából marad fenn.

               (3)A CDE igazgatótanácsa a CDE alapszabályának 9. és 10. cikkében foglaltak szerint a passzív szakaszban is fennmarad mindaddig, amíg az AKCS–EU Nagykövetek Bizottsága a 4/2014 határozat 4. cikke szerint határozatot nem hoz a mentesítésre vonatkozó javaslatról.

               A CDE igazgatótanácsának feladata a passzív szakasztól kezdve a zárójelentés jóváhagyására, a bezárási szakaszhoz kapcsolódó számlák elfogadására és a mentesítésre vonatkozó javaslatnak határozathozatal céljából az AKCS–EU Nagykövetek Bizottságához való benyújtására korlátozódik. Az igazgatótanács 2017 januárjától legfeljebb évente egyszer ülésezik.

               Amennyiben az AKCS–EU Nagykövetek Bizottsága másképp nem határoz, a mentesítés a javaslat benyújtásától számított három hónapon belül jóváhagyottnak tekintendő.

               (4)A passzív szakaszhoz kapcsolódó költségeket a 11. Európai Fejlesztési Alapból kell finanszírozni.

               (5)A CDE harmadik felekkel szembeni jogosultságaira, valamint harmadik felek CDE-vel szembeni jogosultságaira 2017. január 1-jétől kezdődő ötéves elévülési időszak vonatkozik.

               4. cikk

               Az AKCS–EU közös munkacsoportnak a CDE bezárásával kapcsolatos megbízatása, amelyet az AKCS–EU Miniszterek Tanácsának 2014. június 19–20-i együttes nyilatkozata hozott létre, az AKCS–EU Nagykövetek Bizottságának a 4/2014 határozat 4. cikke szerinti, a mentesítési javaslatról hozott határozatával ér véget.

               5. cikk

               Ez a határozat elfogadásakor lép hatályba az 1. cikk kivételével, amely 2017. január 1-jén lép hatályba.

               Kelt ...,

                     az AKCS–EU Nagykövetek Bizottsága nevében

                     az elnök

                     (1)
                  HL L 317., 2000.12.15., 3. o., a Luxembourgban 2005. június 25-én (HL L 209., 2005.8.11., 27. o.) és Ouagadougouban 2010. június 22-én (HL L 287., 2010.11.4., 3. o.) aláírt megállapodásokkal módosított, Cotonouban 2000. június 23-án aláírt megállapodás.

                     (2)

                        HL L 66., 2006.3.8., 16. o.

                     (3)
                  HL L 70., 2006.3.9., 52. o.

                     (4)

                        HL L 348., 2005.12.30., 54. o.

                     (5)
                  HL L 330., 2014.11.15., 61. o.


               EURÓPAI BIZOTTSÁG
            Brüsszel, 2017.5.23.
            COM(2017) 273 final
            2017/0110(NLE)
            Javaslat
            A TANÁCS HATÁROZATA
            a belvízi hajózási szabványok kidolgozásáért felelős európai bizottságban (CESNI) és a Rajnai Hajózási Központi Bizottság (CCNR) plenáris ülésén a belvízi hajók műszaki követelményeiről szóló szabványok elfogadásával és az ilyen hajókra vonatkozó átmeneti rendelkezések módosításával kapcsolatosan az Európai Unió nevében elfogadandó álláspontról

               INDOKOLÁS

               1.A JAVASLAT HÁTTERE

               Ez a javaslat a belvízi hajókra vonatkozó műszaki követelményeket meghatározó európai szabvánnyal kapcsolatban a belvízi hajózási szabványok kidolgozásáért felelős európai bizottság (CESNI) 2017. július 6-i ülésén, valamint , a szóban forgó hajókat érintő átmeneti rendelkezések módosításainak elfogadásával kapcsolatban a Rajnai Hajózási Központi Bizottság (CCNR) 2017. május 31-i plenáris ülésén képviselendő uniós álláspont kialakításáról szóló tanácsi határozatnak az EUMSZ 218. cikke (9) bekezdése alkalmazásában történő elfogadására vonatkozik.

               Az uniós álláspont kialakításáról szóló határozatra annak biztosítása érdekében van szükség, hogy a nemzetközi fórumokon a belvízi hajókra vonatkozó műszaki szabványok létrehozásáról szóló szabályozás elfogadásakor megfelelően figyelembe vegyék az uniós érdekeket. Ezek a szabványok beemelésre kerülnek az uniós jogba, mindenekelőtt a belvízi hajókra vonatkozó műszaki követelmények megállapításáról, a 2009/100/EK irányelv módosításáról és a 2006/87/EK irányelv hatályon kívül helyezéséről szóló, 2016. szeptember 14-i (EU) 2016/1629 európai parlamenti és tanácsi irányelvbe.

               1.1.A CCNR és a CESNI

               A CCNR nemzetközi szervezet, amely a rajnai belvízi közlekedés területén szabályozási hatáskörrel rendelkezik. A CCNR részes felei négy tagállam (Belgium, Franciaország, Németország, Hollandia) és Svájc.

               A CCNR 2015-ben jóváhagyta a CESNI létrehozását és működését. Ez utóbbi feladata többek között műszaki szabványok elfogadása különböző területekre – különösen a hajókra, az információs technológiára és a személyzetre – vonatkozóan, ezeknek a szabványoknak és a kapcsolódó eljárásoknak az egységes értelmezése, valamint hajózásbiztonsági, környezetvédelmi és egyéb hajózási területekkel kapcsolatos tanácskozások tartása.

               A CESNI a CCNR tagállamait és az EU tagállamait képviselő szakértőkből áll, akik államonként egy-egy szavazattal rendelkeznek.

               Az EU sem a CCNR-nek, sem a CESNI-nek nem részes fele. Szavazati jog nélkül azonban részt vehet a CESNI munkájában más olyan nemzetközi szervezetekkel együtt, amelyek küldetése érinti a CESNI tevékenységi területeit.

               A CESNI a jelen lévő CCNR- és EU-tagállamok egyhangú szavazataival fogad el szabványokat. Ha nem sikerül konszenzusra jutni arról, hogy a szabvány elfogadása napirendre kerüljön-e, a CESNI az ülésen jelen lévő tagok szavazatainak kétharmados többségével dönt. Második lépésben a CESNI a jelen lévő CCNR- és EU-tagállamok egyhangú szavazataival fogadja el a szabványt. A döntést követően a szabvány egyedi hivatkozási számot kap, és közzétételre kerül.

               A CCNR jelentős tapasztalatot halmozott fel a belvízi hajók műszaki követelményeinek megállapítása terén. A CESNI a CCNR keretében jött létre az összes EU-tagállam részvételével, ezért rendelkezik az ahhoz szükséges szakértelemmel és földrajzi reprezentativitással, hogy az Európai Unió teljes belvízi úthálózatára nézve közös szabványokat dolgozhasson ki.

               1.2.A belvízi hajók műszaki követelményeit meghatározó európai szabvány

               A belvízi hajókra vonatkozó műszaki követelményekkel kapcsolatos két meglévő jogi rendszer (Rajna és EU) egységességének biztosítása érdekében azonos szabványokat kell előírni. 2018. október 7-étől (az (EU) 2016/1629 irányelv átültetésének határideje, valamint az ES-TRIN 2017/01 alkalmazásának dátuma) mind az uniós jog, mind a CCNR-szabályozás azon szabványokra fog hivatkozni, amelyeket a CESNI az ES-TRIN 2017/01 szabványhoz ad ki .

               Az uniós jog és a Rajnai Hajózási Központi Bizottság (CCNR) szabályozási rendszere 2018. október 8-ától teljes körűen összehangolásra kerül a belvízi hajók tekintetében.

               ÁTMENETI RENDELKEZÉSEK

               A meglévő flotta új műszaki követelményekhez való fokozatos hozzáigazításának biztosítása érdekében a rajnai hajók szemleszabályzata (RVIR) átmeneti rendelkezéseket is tartalmazott. Az átmeneti időszak hossza igen eltérő lehet (néhány évtől több évtizedig terjedhet).

               A 2014. június 12-i úgynevezett moratórium keretében a CCNR az alábbi nyolc átmeneti rendelkezésre vonatkozóan meghosszabbította ezt az időszakot három évvel, azaz 2017. november 30-ig:

               ·A tüzelőanyag-tartályok légzőcsöveinek és légzőszerelvényeinek beépítése és bemérése;

               ·Az álló hajók legnagyobb zajszintje, a legnagyobb megengedett hangnyomás a géptérben, a hajó által keltett hangnyomás a kormányállásban, zaj és vibráció a lakóterekben;

               ·Az európai szabványok alkalmazása a mentőcsónakokra;

               ·Gyártói adattábla, biztonsági berendezések, fedélzeti dokumentáció a darukhoz;

               ·Az utasszállító hajók (konyhákat elkerülő) menekülési útvonalai;

               ·Az utasszállító hajók meghajtórendszerére vonatkozó követelmények;

               ·Az utasszállító hajók parancsnokságát és legénységét riasztó rendszerre vonatkozó követelmények;

               ·Az elektromos berendezésekre vonatkozó követelmények.

               A CCNR szándéka az volt, hogy ezt a hároméves időszakot tartós megoldások keresésére használja fel, hogy a gazdasági szereplőknek elegendő idejük legyen azok elfogadására.

               Megjegyzendő, hogy az RVIR szerinti jelenlegi átmeneti rendelkezések 2017. november 30-án, tizenegy hónappal 2018. október 7-e előtt járnak le (ez az időpont az ES-TRIN alkalmazásának kezdete mind az (EU) 2016/1629 irányelv, mind a CCNR keretében).

               Az átmeneti rendelkezéseket az ES-TRIN 2015/1 szabvány is tartalmazza (amelyre az (EU) 2016/1629 irányelv szintén hivatkozik). Az új ES-TRIN szabvány (2017/1) olyan rendelkezéseket foglal magában, amelyek adott esetben a moratórium hatálya alá tartozó valamennyi átmeneti rendelkezésre kiterjednek. Ezen átmeneti rendelkezések közül kettő esetében (tüzelőanyag-tartályok légzőcsöveinek és légzőszerelvényeinek beépítése és bemérése, valamint gyártói adattábla, biztonsági berendezések, fedélzeti dokumentáció a darukhoz) az ES-TRIN 2017/1 tartós megoldásokat tartalmaz, a többi hat esetében pedig az átmeneti rendelkezések alkalmazhatóságának további meghosszabbítását irányozza elő (az ES-TRIN 2019-ig).

               A moratórium időtartamának vége és az ES-TRIN, 2017/1 szabvány alkalmazásának időpontja közötti időszak áthidalása érdekében a moratóriumot legalább 2017. október 6-ig (az ES-TRIN 2017/1 alkalmazásának megkezdéséig) részlegesen meg kell hosszabbítani az RVIR-ben.

               A CCNR javaslatot kíván tenni a 2017. november 30-án hatályukat vesztő átmeneti rendelkezések RVIR-ben történő módosítására.

               A CCNR tagállamait – köztük négy uniós tagállamot – felkérik, hogy 2017 májusában, a CCNR következő plenáris ülése alkalmával hagyják jóvá a szóban forgó átmeneti rendelkezések meghosszabbítását.

               ES-TRIN

               Az ES-TRIN (ES-TRIN 2015) első változatát a CESNI véglegesítette 2015. szeptember 28-i ülésén. Hivatalosan a CESNI 2015. november 26-i plenáris ülésén fogadták el.

               Az (EU) 2015/2176 tanácsi határozat
                  1
                meghatározta az Unió által a CESNI-ben és a CCNR plenáris ülésén képviselendő álláspontot az ES-TRIN 2015 elfogadásáról.

               Ez a szabvány a belvízi hajók biztonságához szükséges egységes műszaki követelményeket fekteti le. A szabvány többek között a hajógyártásról, a belvízi hajók felszereléséről és berendezéseiről szóló rendelkezéseket, az egyes hajókategóriákról (például személyhajók, tolt kötelékek és konténerszállító hajók) szóló speciális rendelkezéseket, a hajók azonosításáról és a hajóbizonyítvány- és nyilvántartásmintákról szóló rendelkezéseket, átmeneti rendelkezéseket, valamint a műszaki szabvány alkalmazására vonatkozó utasításokat tartalmaz.

               Az ES-TRIN rendszeresen frissítésre kerül a CESNI munkacsoport észrevételeinek figyelembevételével.

               Az ES-TRIN rendszeres frissítésére az alábbiak érdekében van szükség:

               ·a belvízi hajózási biztonság magas szintjének fenntartása;

               ·a műszaki fejlődés követése (pl. kormányállás, navigációs berendezések);

               ·az uniós jogi kerettel való összeegyeztethetőség biztosítása (pl. a nem közúti mozgó gépekre vonatkozó szabályozás);

               2016 folyamán a CESNI szakértői elkészítették az ES-TRIN 2017/1 szabványt.

               Az ES-TRIN 2017/1 különböző módosításokat tartalmaz, különösen az alábbi területeket illetően:

               ·emelhető kormányállás;

               ·a különféle nemzetközi szabványokra való hivatkozások aktualizálása;

               ·motorok gáz- és szilárd halmazállapotú szennyezőanyag-kibocsátása;

               ·elektromos berendezések és felszerelések;

               ·tűzoltórendszer;

               ·gyártói adattábla a darukhoz;

               ·a navigációs és információs eszközökre vonatkozó rendelkezések aktualizálása;

               ·típusjóváhagyással rendelkező eszközökre vonatkozó átmeneti rendelkezések helyesbítése.

               A CESNI 2017. március 23-i ülésén egyhangúlag úgy döntött, hogy az ES-TRIN aktualizált változatának (ES-TRIN 2017/1) elfogadását 2017. július 6-i ülésének napirendjére veszi. E júliusi ülést megelőzően várhatóan már csak formai és kisebb módosításokra fog sor kerülni az ES-TRIN tervezetében. A szabványok egy kifejezetten erre a célra kialakított weboldalon fognak megjelenni (cesni.eu).

               2.VONATKOZÓ UNIÓS JOGSZABÁLYOK ÉS UNIÓS HATÁSKÖR

               A 2006/87/EK irányelv biztosítja, hogy azok a hajók, amelyek megfelelnek az ezen irányelv II. mellékletében a belvízi hajókra megállapított műszaki követelményeknek, olyan uniós belvízi hajóbizonyítványt kapjanak, amelyekkel kapcsolatban megállapították, hogy egyenértékűek a felülvizsgált rajnai hajózási egyezmény alkalmazásában meghatározott műszaki követelményekkel.

               A felülvizsgált rajnai hajózási egyezmény 22. cikke alapján kiadott hajóbizonyítványok és az uniós belvízi hajóbizonyítványok a hajók műszaki követelményei szempontjából egyenértékűnek minősülnek, különösen mivel az uniós jogi keret műszaki követelményei javarészt a rajnai hajók szemleszabályzatának műszaki követelményeire épülnek.

               Ezenkívül a 2006/87/EK irányelv 20. cikke kimondja, hogy a II. mellékletnek a más nemzetközi szervezetek – különösen a CCNR – munkájának eredményeként e területen végbemenő műszaki haladáshoz vagy fejlődéshez való igazítása érdekében történő módosításai során gondoskodni kell arról, , hogy az adott szabályozási keretek értelmében kiadott hajóbizonyítványok az egyenértékű biztonsági szint garantálása érdekében továbbra is egyenértékűek legyenek.

               Ezért a CCNR keretében a műszaki követelmények módosításaiból – és ennek megfelelően a velük kapcsolatos átmeneti rendelkezések módosításaiból – eredő változások a 2006/87/EK irányelvet is érinthetik.

               2016. szeptember 16-án közzétételre került az (EU) 2016/1629 irányelv.

               Az irányelv által érintett tagállamoknak 2018. október 7-ig el kell fogadniuk minden ahhoz szükséges intézkedést, hogy az irányelvnek megfeleljenek.

               Az irányelv II. melléklete tartalmazza a vízi járművekre vonatkozó műszaki követelményeket. Ez a melléklet az ES-TRIN 2015/1 szabványra hivatkozik. Ezen túlmenően az irányelv 31. cikkének (1) bekezdése kimondja, hogy „a Bizottság (...) felhatalmazáson alapuló jogi aktusokat fogad el annak érdekében, hogy a II. mellékletet kiigazítsa az ES-TRIN szabvány legfrissebb változatára történő hivatkozás indokolatlan késedelem nélkül történő naprakésszé tétele és az alkalmazás kezdetének meghatározása céljából”.

               A fentebb kifejtettek értelmében a CCNR égisze alatt eljáró és valamennyi tagállam szakértői számára nyitva álló CESNI felelős a belvízi hajózás területére vonatkozó azon műszaki szabványok kidolgozásáért, amelyekre az uniós szabályozásnak hivatkoznia kell.

               Az (EU) 2016/1629 irányelv (21) preambulumbekezdése kifejti, hogy a CESNI-t azért hozták létre, hogy elősegítse a belvízi hajózási ágazatban Európa-szerte alkalmazott műszaki szabványok harmonizációját. Az irányelv emlékeztet arra is, hogy a belvízi hajózás magas szintű biztonságának és hatékonyságának biztosítása, a belvízi hajóbizonyítványok egyenértékűségének fenntartása, valamint a tudományos és műszaki fejlődés és az ágazat más fejleményeinek figyelembevétele érdekében naprakészen kell tartani a belvízi hajók műszaki követelményeiről szóló, az alkalmazandó európai szabványra (ES-TRIN szabvány) történő hivatkozást.

               3.AZ ÉRDEKELTEKKEL FOLYTATOTT KONZULTÁCIÓK EREDMÉNYEI

               A CESNI szakértőinek szintjén az ES-TRIN műszaki szabvány aktualizálását alapos előkészítés előzte meg. Számos köz- és magánszférabeli szakértővel folyt konzultáció. A szabvány kialakítása során a CESNI szakértői szintjén a következő technikai találkozókra került sor:

               ·munkaértekezlet (2016. február 23-24., 2016. június 14-15., 2016. augusztus 30-31., 2016. november 29-30., 2017. február 21-22.) és

               ·bizottsági ülés (2017. március 23.).

               Ezek a találkozók szakértői szinten alkalmasak voltak arra, hogy egyezség szülessen a belvízi hajókra vonatkozó műszaki követelményekről.

               4.AZ EUMSZ 218. CIKKÉNEK (9) BEKEZDÉSE SZERINTI HATÁROZAT SZÜKSÉGESSÉGE

               Az EUMSZ 218. cikkének (9) bekezdése értelmében „[a] Tanács a Bizottságnak […] a javaslata alapján határozatot fogad el […] a megállapodásokkal létrehozott szervekben az Unió által képviselendő álláspontok kialakítására vonatkozóan, amennyiben az ilyen szervnek joghatással bíró jogi aktust kell elfogadnia, kivéve a megállapodás intézményi kereteit kiegészítő vagy módosító jogi aktusokat”.

               Miután az EUMSZ 218. cikkének (9) bekezdésében meghatározott feltételek teljesülnek, az ott meghatározott eljárást is tiszteletben kell tartani. Ezek a feltételek a következők: a) az adott terület az Unió hatáskörébe tartozik, b) a nemzetközi megállapodással létrehozott szervben az Unió képviseli álláspontját, amennyiben az ilyen szervnek c) joghatással bíró jogi aktust kell elfogadnia. A joggyakorlat tisztázta, hogy az EUMSZ 218. cikke (9) bekezdésének alkalmazásához nem előfeltétel, hogy az Unió tagja legyen az adott szervnek.

               Ebben az esetben magától értetődik, hogy a belvízi hajózás műszaki követelményei nem csak hogy az Unió hatáskörébe tartoznak, hanem az EU ezt a hatáskörét a 2006/87/EK és az (EU) 2016/1629 irányelvvel gyakorolja is, a belvízi hajók műszaki követelményeinek területét pedig túlnyomórészt közös uniós szabályok szabályozzák.

               A CESNI és a CCNR egyaránt megfelel a második feltételnek, mely szerint nemzetközi megállapodással létrehozott szervek.

               Jóllehet a CESNI által elfogadott szabályok önmagukban nem kötelező erejűek, a CCNR tagjaira nézve azonban egyértelműen azok lesznek, miután a CCNR módosítja saját jogi keretét (a rajnai hajók szemleszabályzatát) oly módon, hogy az a CESNI által elfogadott szabványra hivatkozzon, és ezt a szabványt a felülvizsgált rajnai hajózási egyezmény alkalmazásának keretében kötelezővé teszi. Az ilyen jellegű szabályozásnak a CCNR tagjaira vonatkozó kötelező jellegét az 1868. október 17-i mannheimi egyezmény
                  2
                alakította ki.

               Ezen túlmenően az Európai Unió Bíróságának esetjogából az is világos, hogy az EUMSZ 218. cikke (9) bekezdésének alkalmazásában egy nemzetközi szervezet nem kötelező erejű jogi aktusa is tekinthető „joghatással bíró jogi aktusnak”, ha ez a jogi aktus döntően képes befolyásolni az uniós jog tartalmát. Miként feljebb már kifejtésre került, a 2006/87/EK irányelv módosításainál figyelembe kell venni a felülvizsgált rajnai hajózási egyezmény szerint alkalmazandó keretet.

               A CESNI által elfogadott műszaki szabványokat, melyeket az (EU) 2016/1629 irányelv II. melléklete foglal magában, felhatalmazáson alapuló jogi aktusok révén naprakésszé kell tenni.

               A Tanácsnak ezért az EUMSZ 218. cikkének (9) bekezdése szerint egy határozatot kell elfogadnia egyrészről a belvízi hajók műszaki követelményeiről szóló szabványok elfogadását érintően a CESNI-ben, másrészről pedig az RVIR-nek az átmeneti rendelkezések tekintetében történő módosítását érintően a CCNR-ben képviselendő, az Unió nevében elfogadandó álláspontról.

               2017/0110 (NLE)

               Javaslat

               A TANÁCS HATÁROZATA

               a belvízi hajózási szabványok kidolgozásáért felelős európai bizottságban (CESNI) és a Rajnai Hajózási Központi Bizottság (CCNR) plenáris ülésén a belvízi hajók műszaki követelményeiről szóló szabványok elfogadásával és az ilyen hajókra vonatkozó átmeneti rendelkezések módosításával kapcsolatosan az Európai Unió nevében elfogadandó álláspontról

               AZ EURÓPAI UNIÓ TANÁCSA,

               tekintettel az Európai Unió működéséről szóló szerződésre, és különösen annak 91. cikke (1) bekezdésére, összefüggésben 218. cikke (9) bekezdésével,

               tekintettel az Európai Bizottság javaslatára,

               mivel:

               (1)A belvízi hajózási ágazatban az uniós intézkedéseknek az egységesség biztosítására kell irányulniuk az Unióban alkalmazandó, az uniós belvizeken közlekedő hajókra vonatkozó műszaki követelmények kialakításakor.

               (2)A CCNR 2017. május 31-i plenáris ülésén a vonatkozó átmeneti rendelkezések várhatóan 2018. október 6-ig meghosszabbításra kerülnek.

               (3)A Rajnai Hajózási Központi Bizottság (CCNR) keretében 2015. június 3-án létrejött a belvízi hajózási szabványok kidolgozásáért felelős európai bizottság (CESNI) annak érdekében, hogy különféle területeken – különösen a hajók, az információs technológia és a legénység vonatkozásában – a belvízi hajózásra vonatkozó műszaki szabványokat dolgozzon ki.

               (4)2017. július 6-i ülésén a CESNI várhatóan elfogad egy, a belvízi hajók műszaki követelményeiről szóló szabványt.

               (5)A CCNR által kidolgozott, a rajnai hajók szemleszabályzata (RVIR) jelenleg nyolc olyan konkrét műszaki követelményt említ, amelyekre az RVIR átmeneti rendelkezései vonatkoznak. Az RVIR átmeneti rendelkezéseinek alkalmazását egy moratóriumot követően meghosszabbították. Ez a hosszabbítás 2017. november 30-án lejár. A 2006/87/EK irányelv biztosítja, hogy azok a hajók, amelyek megfelelnek az ezen irányelv II. mellékletében a belvízi hajókra megállapított műszaki követelményeknek, olyan uniós belvízi hajóbizonyítványt kapjanak, amelyekkel kapcsolatban megállapították, hogy egyenértékűek a felülvizsgált rajnai hajózási egyezmény alkalmazásában meghatározott műszaki követelményekkel. Ezenkívül ezek az átmeneti rendelkezések az ES-TRIN 2015/1 szabvány részét képezik, amely az (EU) 2016/1629 irányelv II. mellékletével összhangban alkalmazandó.

               (6)Az ES-TRIN 2017/1 szabványban foglalt meglévő szabályok és követelmények közötti folytonosság biztosítása érdekében az a javaslat született, hogy 2018. október 6-ig hosszabbítsák meg a moratórium hatálya alá tartozó átmeneti RVIR-rendelkezések alkalmazását.

               (7)A CESNI által elfogadandó szabvány a belvízi hajók biztonságához szükséges egységes műszaki követelményeket fekteti le. A szabvány többek között a hajógyártásról, a belvízi hajók felszereléséről és berendezéseiről szóló rendelkezéseket, az egyes hajókategóriákról (például személyhajók, tolt kötelékek és konténerszállító hajók) szóló speciális rendelkezéseket, az automatikus hajóazonosítási rendszerről, a hajók azonosításáról és a hajóbizonyítvány- és nyilvántartásmintákról szóló rendelkezéseket, átmeneti rendelkezéseket, valamint a műszaki szabvány alkalmazására vonatkozó utasításokat tartalmaz.

               (8)Az (EU) 2016/1629 európai parlamenti és tanácsi irányelv
                  3
               , amely 2018. október 7-i hatállyal hatályon kívül helyezi a 2006/87/EK európai parlamenti és tanácsi irányelvet
                  4
               , II. mellékletében közvetlenül hivatkozik olyan, vízi járművekre vonatkozó műszaki követelményekre, amelyeket az ES-TRIN 2015/1 szabvány tartalmaz. A Bizottság felhatalmazást kap arra, hogy a II. mellékletben az ES-TRIN szabvány legfrissebb változatára történő hivatkozást naprakésszé tegye, valamint arra, hogy meghatározza az alkalmazás kezdetét.

               (9)Ezért a belvízi hajókra vonatkozó, a CESNI által elfogadandó műszaki követelményekre vonatkozó szabvány hatással lesz az

                  (EU)

                2016/1629 irányelvre.

               (10)Az Unió nem tagja sem a CCNR-nek, sem a CESNI-nek. A Tanácsnak ezért fel kell hatalmaznia a tagállamokat arra, hogy a belvízi hajókra vonatkozó műszaki követelményekre vonatkozó szabvány és az e hajókra vonatkozó átmeneti rendelkezések elfogadása tekintetében kifejezésre juttassák az Unió álláspontját.

               ELFOGADTA EZT A HATÁROZATOT:

               1. cikk

               (1)A Rajnai Hajózási Központi Bizottság (CCNR) 2017. május 31-i plenáris ülésén az Európai Unió nevében képviselendő álláspont az, hogy hozzá kell járulni az alábbi nyolc technikai követelményre vonatkozó átmeneti rendelkezések moratóriumának legalább 2018. október 6-ig történő meghosszabbításához:

               a)A tüzelőanyag-tartályok légzőcsöveinek és légzőszerelvényeinek beépítése és bemérése;

               b)Az álló hajók legnagyobb zajszintje, a legnagyobb megengedett hangnyomás a géptérben, a hajó által keltett hangnyomás a kormányállásban, zaj és vibráció a lakóterekben;

               c)Az európai szabványok alkalmazása a mentőcsónakokra;

               d)Gyártói adattábla, biztonsági berendezések, fedélzeti dokumentáció a darukhoz;

               e)Az utasszállító hajók (konyhákat elkerülő) menekülési útvonalai;

               f)Az utasszállító hajók meghajtórendszerére vonatkozó követelmények;

               g)Az utasszállító hajók parancsnokságát és legénységét riasztó rendszerre vonatkozó követelmények;

               h)Az elektromos berendezésekre vonatkozó követelmények.

               (2)A belvízi hajózási szabványok kidolgozásáért felelős európai bizottság (CESNI) 2017. július 6-i ülésén az Európai Unió nevében képviselendő álláspont az, hogy hozzá kell járulni a belvízi hajókra vonatkozó műszaki követelményekről szóló, ES-TRIN 2017/1 számú európai szabvány elfogadásához.

               2. cikk

               (1)Az Unió 1. cikk (1) bekezdése szerinti álláspontját a tagállamok az Unió érdekében együttesen eljárva képviselik.

               (2)Az Unió 1. cikk (2) bekezdése szerinti álláspontját a CCNR-tagsággal rendelkező tagállamok az Unió érdekében együttesen eljárva képviselik.

               3. cikk

               Az 1. cikk szerinti álláspontot érintő kismértékű változtatások újabb tanácsi határozat nélkül is elfogadhatók.

               4. cikk

               Ennek a határozatnak a tagállamok a címzettjei.

               Kelt Brüsszelben, -án/-én.

                     a Tanács részéről

                     az elnök

                     (1)
                  HL L 307., 2015.11.25., 25. o.

                     (2)
                  Az 1963. november 20-án módosított, 1868. október 17-i felülvizsgált rajnai hajózási egyezmény.

                     (3)
                  Az Európai Parlament és a Tanács (EU) 2016/1629 irányelve (2016. szeptember 14.) a belvízi hajókra vonatkozó műszaki követelmények megállapításáról, a 2009/100/EK irányelv módosításáról és a 2006/87/EK irányelv hatályon kívül helyezéséről (HL L 252., 2016.9.16., 118. o.).

                     (4)
                  Az Európai Parlament és a Tanács 2006/87/EK irányelve (2006. december 12.) a belvízi hajókra vonatkozó műszaki követelmények megállapításáról és a 82/714/EGK tanácsi irányelv hatályon kívül helyezéséről (

                     HL L 389., 2006.12.30., 1. o.

                  ).


               EURÓPAI BIZOTTSÁG
            Brüsszel, 2015.9.14.
            COM(2015) 437 final
            2015/0197(NLE)
            Javaslat
            A TANÁCS HATÁROZATA
            az Unió és a Perui Köztársaság közötti, a rövid távú tartózkodásra jogosító vízumok alóli mentességről szóló megállapodásnak az Európai Unió részéről történő aláírásáról és ideiglenes alkalmazásáról

               INDOKOLÁS

               1.A JAVASLAT HÁTTERE

               Az 539/2001/EK tanácsi rendelet
                  1
                felsorolja a tagállamok külső határainak átlépésekor vízumkötelezettség alá eső, illetve az e kötelezettség alól mentes harmadik országbeli állampolgárok országait. Az 539/2001/EK rendeletet Írország és az Egyesült Királyság kivételével valamennyi tagállam alkalmazza.

               Az 509/2014/EU európai parlamenti és tanácsi rendelet
                  2
                módosította az 539/2001/EK rendeletet, aminek következtében 19 országot átsoroltak a vízumkötelezettség alól mentes harmadik országbeli állampolgárok országait felsoroló II. mellékletbe. Ezek az országok a következők: Dominika, Egyesült Arab Emírségek, Grenada, Kelet-Timor, Kiribati, Kolumbia, Marshall-szigetek, Mikronézia, Nauru, Palau, Peru, Saint Lucia, Saint Vincent és Grenadine-szigetek, Salamon-szigetek, Szamoa, Tonga, Trinidad és Tobago, Tuvalu és Vanuatu. A II. mellékletben minden előbb felsorolt országra tett utaláshoz lábjegyzet tartozik, amely rögzíti, hogy „a vízumkötelezettség alóli mentességet az Európai Unióval kötendő vízummentességi megállapodás hatálybalépésének időpontjától kell alkalmazni”.

               Az 509/2014/EU rendeletet 2014. május 20-án fogadták el, és a rendelet 2014. június 9-én lépett hatályba. Vízummentességi megállapodásokat írtak alá 2015. május 6-án (Egyesült Arab Emírségek), 2015. május 26-án (Kelet-Timor) és 2015. május 28-án (Dominika, Grenada, Saint Lucia, Saint Vincent és Grenadine-szigetek, Szamoa, Trinidad és Tobago, Vanuatu), és ezeket a megállapodásokat aláírásuk napjától hatálybalépésükig ideiglenesen alkalmazzák.

               Az 509/2014/EU rendelet (5) preambulumbekezdése, valamint az elfogadáskor kiadott együttes nyilatkozat értelmében Kolumbiára és Perura külön eljárás vonatkozik, amely ezen országok további értékelését teszi szükségessé a meghatározott kritériumok tekintetében, mielőtt a Bizottság a Tanács elé terjeszthetné a vízummentességi megállapodásról szóló tárgyalások megkezdésére adandó felhatalmazásra vonatkozó ajánlást a szóban forgó két ország tekintetében. 2014 októberében a Bizottság jelentést
                  3
                fogadott el, melyben értékelte Peru általános helyzetét az 509/2014/EU rendelet által módosított 539/2001/EK rendelet 1. cikkében felsorolt kritériumok tekintetében; a Kolumbiáról szóló jelentést
                  4
                ezzel párhuzamosan fogadták el. A jelentés a következőkre vonatkozó adatokat és fejleményeket vizsgálta: migráció és mobilitás (schengeni vízumok, jogszerű migráció, illegális migráció, az úti okmányok biztonsága és hamisítása), bűnözés és biztonság, gazdaság, kereskedelem és turizmus, külkapcsolatokkal és emberi jogokkal kapcsolatos kérdések, regionális koherencia és viszonosság. A jelentés értékelte a vízumliberalizációból következő esetleges kockázatok forgatókönyveit is. A Bizottság arra a következtetésre jutott, hogy a Peru gazdasági és társadalmi helyzetében az elmúlt években tapasztalt jelentős javulás indokolttá teszi, hogy a peruiak vízummentesen léphessenek a tagállamok területére, a vízumliberalizációval járó kockázatokat pedig – többek közt a visszatéréssel kapcsolatos együttműködés megerősítése és a helyesen végrehajtott határellenőrzések útján – kezelhetőnek értékelte. Ezenkívül a vízummentességi megállapodás tartalmazza a szükséges biztosítékokat ahhoz, hogy a megállapodást felfüggesszék vagy felmondják, amennyiben erre lenne szükség az Uniót érő biztonsági vagy migrációs kockázatok elkerüléséhez.

               2015 márciusában a Bizottság ajánlást
                  5
                nyújtott be a Tanácsnak a Kolumbiával és Peruval kötendő vízummentességi megállapodásokról szóló tárgyalások megkezdésére adandó felhatalmazásról. 2015. május 19-én a Bizottság megkapta a Tanácstól a tárgyalási irányelveket. A Peruval folytatott tárgyalások 2015. május 20-án kezdődtek Brüsszelben. E találkozó alkalmával sikerült áttekinteni a teljes szövegtervezetet, javasoltak néhány módosítást, és minden kérdésről megállapodás született. A következő napokban kismértékű módosítást tettek.

               A főtárgyalók 2015. június 9-én parafálták a megállapodást; és ezt hivatalosan a 2015. június 10-i EU–CELAC csúcstalálkozó alkalmával ünnepelték meg. A megállapodás szövegét 2015. május 27-én küldték meg a tagállamoknak, akik további tájékoztatást kaptak a Tanács vízum-munkacsoportjának 2015. június 15-i ülésén.

               2.JOGALAP

               Az Unió részéről a megállapodás jogalapja az Európai Unió működéséről szóló szerződés (EUMSZ) 77. cikke (2) bekezdésének a) pontja, összefüggésben annak 218. cikkével.

               A mellékelt javaslat képezi a megállapodás aláírásának jogi eszközét. A Tanács minősített többséggel hoz határozatot.

               Figyelembe véve, hogy Peru rövid időn belül be tudja fejezni belső ratifikációs eljárását, az aláírásról szóló határozatjavaslat az EUMSZ 218. cikkének (5) bekezdésével összhangban az aláírás napját követő naptól előírja a megállapodás ideiglenes alkalmazását. Tekintettel arra, hogy a megállapodás megkötéséhez az Európai Parlament előzetes egyetértése szükséges, a Bizottság tájékoztatja az Európai Parlamentet a megállapodás ideiglenes alkalmazásáról.

               3.A TÁRGYALÁSOK KIMENETELE

               A Bizottság véleménye szerint teljesültek a Tanács tárgyalási irányelveiben rögzített célkitűzések, és a vízummentességi megállapodás tervezete elfogadható az Unió számára.

               A megállapodás végleges tartalma a következőképpen foglalható össze:

               Cél

               A megállapodás vízummentes utazásról rendelkezik az Európai Unió polgárai, illetve Peru állampolgárai számára bármely 180 napos időszakon belül legfeljebb 90 napig tartó, a másik Szerződő Fél területére történő utazás esetén.

               Az uniós polgároknak biztosítandó egyenlő bánásmód érdekében a megállapodást egy olyan rendelkezéssel egészítették ki, amely szerint Peru csakis az Európai Unió összes tagállamával szemben függesztheti fel vagy mondhatja fel a megállapodást, és ugyanígy az Unió is csak az összes tagállamára vonatkozóan függesztheti fel vagy mondhatja fel a megállapodást.

               Az Egyesült Királyság és Írország különleges helyzetét a preambulum említi.

               Alkalmazási kör

               A vízummentesség a személyek minden kategóriájára (magán-, diplomata-, szolgálati/hivatalos és különleges útlevelek tulajdonosaira egyaránt) és bármilyen célú utazásra vonatkozik, a kereső tevékenység folytatásán kívül. Ez utóbbi kategóriára vonatkozóan a hatályos uniós vagy nemzeti jogszabályokkal összhangban valamennyi tagállam, valamint Peru is szabadon bevezetheti a vízumkötelezettséget a másik Fél állampolgáraival szemben. Az összehangolt végrehajtás biztosítása érdekében a megállapodáshoz együttes nyilatkozatot csatolnak a kereső tevékenység folytatása céljából utazó személyek kategóriájának értelmezéséről.

               A tartózkodás időtartama

               A megállapodás vízummentes utazásról rendelkezik az Európai Unió polgárai, illetve Peru állampolgárai számára bármely 180 napos időszakon belül legfeljebb 90 napig tartó, a másik Szerződő Fél területére történő utazás esetén. A megállapodáshoz együttes nyilatkozatot csatolnak a bármely 180 napos időszakon belüli legfeljebb 90 napos időtartam értelmezéséről.

               A megállapodás figyelembe veszi a schengeni vívmányokat még nem teljes körűen alkalmazó tagállamok helyzetét. Mindaddig, amíg ezek a tagállamok nem részei a belső határok nélküli schengeni térségnek, a vízummentesség lehetővé teszi Peru állampolgárai számára, hogy e tagállamok (jelenleg Bulgária, Ciprus, Horvátország és Románia) mindegyikének területén – a schengeni térség egészére számított időtartamtól függetlenül – bármely 180 napos időszakban 90 napot eltölthessenek.

               Területi hatály

               A megállapodás rendelkezéseket tartalmaz területi alkalmazásával kapcsolatban: Franciaország és Hollandia esetében Peru állampolgárainak vízummentessége az említett tagállamok európai területén történő tartózkodásra korlátozódik.

               Nyilatkozatok

               A fent említett együttes nyilatkozatokon kívül további négy együttes nyilatkozatot csatolnak a megállapodáshoz:

               –Norvégiának, Izlandnak, Svájcnak és Liechtensteinnek a schengeni vívmányok végrehajtására, alkalmazására és fejlesztésére irányuló szoros társulásáról,

               –a vízummentességi megállapodás tartalmával és következményeivel, valamint a kapcsolódó kérdésekkel – például a beutazási feltételekkel – kapcsolatos információk teljes körű terjesztéséről,

               –a biometrikus útlevelek Perui Köztársaság általi bevezetéséről, amely kimondja, hogy Peru vállalja, hogy legkésőbb 2015. december 31-ig a biometrikus útleveleket bocsát ki; az együttes nyilatkozat kimondja továbbá, hogy a biometrikus útlevelek kibocsátásának e napig történő elmaradása elegendő indokot szolgál a megállapodás felfüggesztéséhez, valamint

               –az illegális migrációval kapcsolatos együttműködésről. Ez a nyilatkozat emlékeztet az Unió és az Andok Közösség közötti politikai párbeszédről és együttműködésről szóló megállapodás 49. cikkének (3) bekezdése szerinti kötelezettségvállalásra az illegális migránsok visszafogadása tekintetében. A Felek szoros figyelemmel kísérik e kötelezettségvállalást és megállapodnak abban, hogy bármely Fél kérésére visszafogadási megállapodást kötnek, különösen az illegális migráció növekedése, valamint az illegális migránsok visszafogadásával kapcsolatban jelentkező problémák esetén. Amennyiben kérés esetén sem kerül sor visszafogadási megállapodás megkötésére, az elegendő okot szolgáltat a megállapodás felfüggesztésére.

               4.KÖVETKEZTETÉS

               A fenti eredmények fényében a Bizottság javasolja, hogy a Tanács:

               –határozzon a megállapodásnak az Unió nevében történő aláírásáról, és hatalmazza fel a Tanács elnökét az Unió nevében aláírásra jogosult személy(ek) kijelölésére;

               –hagyja jóvá a megállapodás ideiglenes alkalmazását annak hatálybalépéséig.

               2015/0197 (NLE)

               Javaslat

               A TANÁCS HATÁROZATA

               az Unió és a Perui Köztársaság közötti, a rövid távú tartózkodásra jogosító vízumok alóli mentességről szóló megállapodásnak az Európai Unió részéről történő aláírásáról és ideiglenes alkalmazásáról

               AZ EURÓPAI UNIÓ TANÁCSA,

               tekintettel az Európai Unió működéséről szóló szerződésre és különösen annak 77. cikke (2) bekezdésének a) pontjára, összefüggésben 218. cikke (5) bekezdésével,

               tekintettel az Európai Bizottság javaslatára,

               mivel:

               (1)Az 509/2014/EU európai parlamenti és tanácsi rendelet
                  6
                átsorolta a Perura tett utalást az 539/2001/EK tanácsi rendelet
                  7
                I. mellékletéből a II. mellékletébe.

               (2)Az országra tett utaláshoz lábjegyzet tartozik, amely rögzíti, hogy a vízumkötelezettség alóli mentességet az Európai Unióval kötendő vízummentességi megállapodás hatálybalépésének időpontjától kell alkalmazni.

               (3)Az 509/2014/EU rendelet (5) preambulumbekezdése alapján a Bizottság értékelte Peru helyzetét az említett rendeletben szereplő kritériumok tekintetében. 2014. október 29-én a Bizottság arra a következtetésre jutott, hogy a Peru gazdasági és társadalmi helyzetében az elmúlt években tapasztalt jelentős javulás indokolttá teszi, hogy a peruiak vízummentesen léphessenek a tagállamok területére.

               (4)2015. május 19-i határozatával a Tanács felhatalmazta a Bizottságot arra, hogy tárgyalásokat folytasson az Európai Unió és Peru közötti, a rövid távú tartózkodásra jogosító vízumok alóli mentességről szóló megállapodásról. A megállapodással kapcsolatos tárgyalások 2015. május 20-án kezdődtek és gyorsan befejeződtek.

               (5)A 2015. június 9-én parafált megállapodást alá kell írni, és a csatolt nyilatkozatokat jóvá kell hagyni. A megállapodás a hivatalos megkötésére vonatkozó eljárások lezárultáig ideiglenesen alkalmazandó.

               (6)Összhangban az Európai Unióról szóló szerződéshez és az Európai Unió működéséről szóló szerződéshez csatolt, az Egyesült Királyságnak és Írországnak a szabadságon, a biztonságon és a jog érvényesülésén alapuló térség tekintetében fennálló helyzetéről szóló jegyzőkönyvvel, valamint az Európai Unió keretébe beillesztett schengeni vívmányokról szóló jegyzőkönyvvel, és megerősítve, hogy e megállapodás rendelkezései az Egyesült Királyságra és Írországra nem alkalmazandók,

               ELFOGADTA EZT A HATÁROZATOT:

               1. cikk

               Az Európai Unió és a Perui Köztársaság közötti, a rövid távú tartózkodásra jogosító vízumok alóli mentességről szóló megállapodás (a továbbiakban: megállapodás) aláírását az Európai Unió nevében a Tanács jóváhagyja, feltételezve a megállapodás megkötését.

               A megállapodás szövegét csatolták e határozathoz.

               2. cikk

               Az e határozathoz csatolt nyilatkozatokat az Unió nevében jóvá kell hagyni.

               3. cikk

               A Tanács elnöke felhatalmazást kap, hogy kijelölje a megállapodásnak az Unió nevében történő aláírására jogosult személy(eke)t, feltételezve a megállapodás megkötését.

               4. cikk

               A megállapodás az aláírást követő naptól kezdődően ideiglenes jelleggel alkalmazandó a megkötésére vonatkozó eljárások lezárásáig.

               Kelt Brüsszelben,

                     a Tanács részéről

                     az elnök

                     (1)
                  A Tanács 2001. március 15-i 539/2001/EK rendelete a külső határok átlépésekor vízumkötelezettség alá eső, illetve az e kötelezettség alól mentes harmadik országbeli állampolgárok országainak felsorolásáról, HL L 81., 2001.3.21., 1. o.

                     (2)
                  Az Európai Parlament és a Tanács 2014. május 15-i 509/2014/EU rendelete a külső határok átlépésekor vízumkötelezettség alá eső, illetve az e kötelezettség alól mentes harmadik országbeli állampolgárok országainak felsorolásáról szóló 539/2001/EK tanácsi rendelet módosításáról, HL L 149., 2014.5.20., 67. o.

                     (3)
                  COM(2014) 663, 2014.10.29.

                     (4)
                  COM(2014) 665, 2014.10.29.

                     (5)
                  COM(2015) 119, 2015.3.11.

                     (6)
                  Az Európai Parlament és a Tanács 2014. május 15-i 509/2014/EU rendelete a külső határok átlépésekor vízumkötelezettség alá eső, illetve az e kötelezettség alól mentes harmadik országbeli állampolgárok országainak felsorolásáról szóló 539/2001/EK tanácsi rendelet módosításáról, HL L 149., 2014.5.20., 67. o.

                     (7)
                  A Tanács 2001. március 15-i 539/2001/EK rendelete a külső határok átlépésekor vízumkötelezettség alá eső, illetve az e kötelezettség alól mentes harmadik országbeli állampolgárok országainak felsorolásáról, HL L 81., 2001.3.21., 1. o.

    ---documentbreak---

               EURÓPAI BIZOTTSÁG
            Brüsszel, 2015.9.14.
            COM(2015) 437 final
            MELLÉKLET
            a következőhöz:
            Javaslat – A Tanács határozata
            az Unió és a Perui Köztársaság közötti, a rövid távú tartózkodásra jogosító vízumok alóli mentességről szóló megállapodásnak az Európai Unió részéről történő aláírásáról és ideiglenes alkalmazásáról

               MELLÉKLET

               a következőhöz:

               Javaslat – A Tanács határozata

               az Unió és a Perui Köztársaság közötti, a rövid távú tartózkodásra jogosító vízumok alóli mentességről szóló megállapodásnak az Európai Unió részéről történő aláírásáról és ideiglenes alkalmazásáról

               MEGÁLLAPODÁS

               az Európai Unió és a Perui Köztársaság között a rövid távú tartózkodásra jogosító vízumok alóli mentességről

               AZ EURÓPAI UNIÓ (a továbbiakban: az Unió vagy az EU) és

               A PERUI KÖZTÁRSASÁG (a továbbiakban: Peru)

               a továbbiakban együtt: a Szerződő Felek,

               ABBÓL A CÉLBÓL, hogy továbbfejlesszék a Szerződő Felek közötti baráti kapcsolatokat, valamint azzal az óhajjal, hogy vízummentes beutazás és rövid távú tartózkodás biztosításával megkönnyítsék az utazást polgáraik számára;

               TEKINTETTEL a 2014. május 15-i 509/2014/EU európai parlamenti és tanácsi rendeletre
                  1
               , amely többek között azzal módosította a külső határok átlépésekor vízumkötelezettség alá eső, illetve az e kötelezettség alól mentes harmadik országbeli állampolgárok országainak felsorolásáról szóló 539/2001/EK tanácsi rendeletet, hogy 19 harmadik országot – köztük Perut – átsorolt azon harmadik országok listájára, amelyek állampolgárai a tagállamokban való rövid távú tartózkodás esetén mentesülnek a vízumkötelezettség alól;

               SZEM ELŐTT TARTVA, hogy az 509/2014/EU rendelet 1. cikke kimondja, hogy a vízumkötelezettség alóli mentesség e 19 országra az Unió és az érintett ország között kötendő vízummentességi megállapodás hatálybalépésének időpontjától alkalmazandó;

               AZZAL AZ ÓHAJJAL, hogy megőrizzék minden uniós polgár egyenlő bánásmódban részesítésének elvét;

               FIGYELEMMEL arra, hogy e megállapodás nem vonatkozik azon személyekre, akik rövid távú tartózkodásuk ideje alatt kereső tevékenységet kívánnak folytatni, ezért erre a kategóriára – a vízumkötelezettség vagy -mentesség és a munkavállalás tekintetében – továbbra is a vonatkozó uniós jogszabályok és a tagállamok vonatkozó nemzeti jogszabályai, valamint Peru nemzeti jogszabályai alkalmazandók;

               FIGYELEMMEL az Európai Unióról szóló szerződéshez és az Európai Unió működéséről szóló szerződéshez csatolt, az Egyesült Királyságnak és Írországnak a szabadságon, a biztonságon és a jog érvényesülésén alapuló térség tekintetében fennálló helyzetéről szóló jegyzőkönyvre, valamint az Európai Unió keretébe beillesztett schengeni vívmányokról szóló jegyzőkönyvre, és megerősítve, hogy e megállapodás rendelkezései az Egyesült Királyságra és Írországra nem alkalmazandók,

               A KÖVETKEZŐKBEN ÁLLAPODTAK MEG:

               1. CIKK

               Cél

               E megállapodás szerint az Unió polgárai és Peru polgárai vízummentesen utazhatnak bármely 180 napos időszakon belül legfeljebb 90 napig tartó, a másik Szerződő Fél területére történő utazás esetén.

               2. CIKK

               Fogalommeghatározások

               E megállapodás alkalmazásában:

               a)
                     „tagállam”: az Unió bármely tagállama, az Egyesült Királyság és Írország kivételével;

               b)
                     „az Unió polgára”: az a) pontban meghatározott tagállam állampolgára;

               c)
                     „Peru polgára”: Peru állampolgára;

               d)
                     „schengeni térség”: a schengeni vívmányokat teljeskörűen alkalmazó, az a) pontban meghatározott tagállamok területéből álló, belső határok nélküli térség.

               3. CIKK

               Hatály

               1.
                     Az Unió azon polgárai, akik egy tagállam által kiállított, érvényes magán-, diplomata-, szolgálati, hivatalos vagy különleges útlevéllel rendelkeznek, vízum nélkül beléphetnek Peru területére és ott tartózkodhatnak a 4. cikk (1) bekezdésében meghatározott időtartam alatt.

               Peru azon polgárai, akik Peru által kiállított, érvényes magán-, diplomata-, szolgálati, hivatalos vagy különleges útlevéllel rendelkeznek, vízum nélkül beléphetnek a tagállamok területére és ott tartózkodhatnak a 4. cikk (2) bekezdésében meghatározott időtartam alatt.

               2.
                     E cikk (1) bekezdése a kereső tevékenység folytatása céljából beutazó személyekre nem alkalmazandó.

               A személyek e kategóriájára vonatkozóan az 539/2001/EK tanácsi rendelet
                  2
                4. cikke (3) bekezdésének értelmében minden tagállam egyénileg határozhat arról, hogy Peru polgáraira vízumkötelezettséget vet-e ki, avagy visszavonja azt.

               A személyek e kategóriájára vonatkozóan Peru minden egyes tagállam állampolgárai esetében egyénileg határozhat a vízumkötelezettségről vagy a vízummentességről nemzeti jogának megfelelően.

               3.
                     Az e megállapodás által biztosított vízummentesség a Szerződő Felek beutazásra és rövid távú tartózkodásra vonatkozó feltételekkel kapcsolatos jogszabályainak sérelme nélkül alkalmazandó. A tagállamok és Peru fenntartják a jogot a beutazás vagy a rövid távú tartózkodás megtagadására, ha a szóban forgó feltételek közül egy vagy több nem teljesül.

               4.
                     A vízummentesség a Szerződő Felek határain való átkelésre használt közlekedési módtól függetlenül érvényes.

               5.
                     Az e megállapodás által nem szabályozott kérdésekben az uniós jog, a tagállamok nemzeti joga, illetve Peru nemzeti joga az irányadó.

               4. CIKK

               A tartózkodás időtartama

               1.
                     Az Unió polgárai bármely 180 napos időszakon belül legfeljebb 90 napig tartózkodhatnak Peru területén.

               2.
                     Peru polgárai bármely 180 napos időszakon belül legfeljebb 90 napig tartózkodhatnak a schengeni vívmányokat teljes körűen alkalmazó tagállamok területén. Ezen időtartam a schengeni vívmányokat még nem teljes körűen alkalmazó tagállamok területén történő tartózkodástól függetlenül számítandó.

               Peru polgárai bármely 180 napos időszakon belül legfeljebb 90 napig tartózkodhatnak minden egyes, a schengeni vívmányokat még nem teljes körűen alkalmazó tagállam területén, a schengeni vívmányokat teljes körűen alkalmazó tagállamok területén való tartózkodásra számított időtartamtól függetlenül.

               3.
                     E megállapodás nem érinti Peru, valamint a tagállamok azon lehetőségét, hogy a vonatkozó nemzeti joguknak és az uniós jognak megfelelően a tartózkodást 90 napot meghaladó időtartamra meghosszabbítsák.

               5. CIKK

               Területi hatály

               1.
                     A Francia Köztársaság tekintetében e megállapodás csak a Francia Köztársaság európai területére vonatkozik.

               2.
                     A Holland Királyság tekintetében e megállapodás csak a Holland Királyság európai területére vonatkozik.

               6. CIKK

               A megállapodás igazgatására felállított vegyes bizottság

               1.
                     A Szerződő Felek az Unió képviselőiből és Peru képviselőiből álló szakértői vegyes bizottságot (a továbbiakban: a bizottság) hoznak létre. Az Uniót az Európai Bizottság képviseli.

               2.
                     A bizottság többek között az alábbi feladatokat látja el:

               a)
                     felügyeli e megállapodás végrehajtását;

               b)
                     javaslatot tesz e megállapodás módosítására vagy kiegészítésére;

               c)
                     rendezi az e megállapodás értelmezésével vagy alkalmazásával kapcsolatos vitákat.

               3.
                     A bizottságot szükség szerint, a Szerződő Felek valamelyikének kérésére kell összehívni.

               4.
                     A bizottság elfogadja eljárási szabályzatát.

               7. CIKK

               E megállapodás kapcsolata a tagállamok és
                  Peru közötti meglévő kétoldalú vízummentességi megállapodásokkal

               E megállapodás elsőbbséget élvez az egyes tagállamok és Peru közötti bármely kétoldalú megállapodással vagy megegyezéssel szemben, amennyiben azok e megállapodás hatálya alá tartozó kérdésekre vonatkoznak.

               8. CIKK

               Záró rendelkezések

               1.
                     E megállapodást a Szerződő Feleknek belső eljárásaikkal összhangban meg kell erősíteniük vagy jóvá kell hagyniuk; e megállapodás azon értesítés időpontját követő második hónap első napján lép hatályba, amely a Szerződő Felek által egymásnak küldött, az említett eljárások befejezéséről szóló értesítések közül a későbbi.

               E megállapodás az aláírását követő naptól kezdve ideiglenesen alkalmazandó.

               2.
                     E megállapodás határozatlan időre jön létre, azzal, hogy az az (5) bekezdéssel összhangban felmondható.

               3.
                     E megállapodás a Szerződő Felek írásbeli megállapodása útján módosítható. A módosítások azt követően lépnek hatályba, hogy a Szerződő Felek értesítették egymást az ehhez szükséges belső eljárások befejezéséről.

               4.
                     E megállapodást részben vagy egészben bármelyik Szerződő Fél felfüggesztheti, különösen a közrenddel, a nemzetbiztonság védelmével, a közegészség védelmével vagy az illegális bevándorlással összefüggő okokból, vagy a vízumkötelezettség bármelyik Szerződő Fél általi újbóli bevezetésekor. A felfüggesztési határozatról legalább két hónappal annak tervezett hatálybalépése előtt értesíteni kell a másik Szerződő Felet. Az e megállapodás alkalmazását felfüggesztő Szerződő Fél haladéktalanul tájékoztatja a másik Szerződő Felet, ha a felfüggesztés okai megszűntek, valamint megszünteti a felfüggesztést.

               5.
                     E megállapodást bármelyik Szerződő Fél felmondhatja a másik Félhez intézett írásbeli értesítés útján. E megállapodás az ezt követő 90 nap elteltével hatályát veszti.

               6.
                     Peru csakis az összes tagállammal szemben függesztheti fel vagy mondhatja fel e megállapodást.

               7.
                     Az Unió csakis az összes tagállamára vonatkozóan függesztheti fel vagy mondhatja fel e megállapodást.

               Ez a megállapodás két-két példányban készült angol, bolgár, cseh, dán, észt, finn, francia, görög, holland, horvát, lengyel, lett, litván, magyar, máltai, német, olasz, portugál, román, spanyol, svéd, szlovák, valamint szlovén nyelven, a szövegek mindegyike egyaránt hiteles.

               EGYÜTTES NYILATKOZAT IZLANDRA, NORVÉGIÁRA, SVÁJCRA ÉS
                  LIECHTENSTEINRE VONATKOZÓAN

               A Szerződő Felek tudomásul veszik az Európai Unió, valamint Norvégia, Izland, Svájc és Liechtenstein között fennálló szoros kapcsolatot, különös tekintettel az említett országoknak a schengeni vívmányok végrehajtásához, alkalmazásához és továbbfejlesztéséhez történő társulásáról szóló, 1999. május 18-i és 2004. október 26-i megállapodására.

               Ilyen körülmények között kívánatos, hogy egyfelől Norvégia, Izland, Svájc és Liechtenstein, másfelől Peru hatóságai a jelen megállapodás feltételeihez hasonló feltételekkel haladéktalanul kétoldalú megállapodásokat kössenek a rövid távú tartózkodásra vonatkozó vízumok alóli mentességről.

               EGYÜTTES NYILATKOZAT AZ E MEGÁLLAPODÁS 3. CIKKÉNEK (2) BEKEZDÉSÉBEN MEGHATÁROZOTT, KERESŐ TEVÉKENYSÉG FOLYTATÁSA CÉLJÁBÓL UTAZÓ SZEMÉLYEK KATEGÓRIÁJÁNAK ÉRTELMEZÉSÉRŐL

               Az egységes értelmezés biztosítása érdekében a Szerződő Felek megállapodnak, hogy e megállapodás alkalmazásában a kereső tevékenységet folytató személyek kategóriájába azon személyek tartoznak, akik a célból lépnek be a másik Szerződő Fél területére, hogy ott alkalmazottként vagy szolgáltatásnyújtóként jövedelemszerző munkát vagy díjazással járó tevékenységet folytassanak.

               E kategória nem terjed ki az alábbiakra:

               –
                     üzletemberek, tehát üzleti megfontolásból utazó (de a másik Szerződő Fél országában alkalmazásban nem álló) személyek,

               –
                     sportolók vagy művészek, akik alkalmi jelleggel folytatnak valamilyen tevékenységet,

               –
                     újságírók, akiket a lakóhelyük szerinti ország médiája küldött ki, valamint

               –
                     vállalaton belüli gyakornokok.

               E nyilatkozat végrehajtását az e megállapodás 6. cikkében foglalt feladatkörén belül a vegyes bizottság felügyeli, és módosításokat javasolhat, ha a Szerződő Felek tapasztalatai alapján azt szükségesnek ítéli.

               Ez a nyilatkozat nem érinti a perui nemzeti jog utazók kategóriáira vonatkozó fogalommeghatározásait a Peru területére való belépés, az onnan való kilépés, az azon történő átutazás és az ott tartózkodás céljából.

               EGYÜTTES NYILATKOZAT AZ E MEGÁLLAPODÁS 4. CIKKÉBEN RÖGZÍTETT, BÁRMELY 180 NAPOS IDŐSZAKON BELÜLI
                  LEGFELJEBB 90 NAPOS IDŐTARTAM ÉRTELMEZÉSÉRŐL

               A Szerződő Felek egyetértenek abban, hogy az e megállapodás 4. cikkében rögzített, bármely 180 napos időszakon belül legfeljebb 90 napos időtartam folyamatos tartózkodást vagy több egymást követő látogatást jelent, amelyek teljes időtartama bármely 180 napos időszakon belül nem haladja meg a 90 napot.

               A „bármely” kifejezés folyamatosan aktualizált 180 napos referencia-időszak alkalmazására utal: a tartózkodás minden napján a megelőző 180 napos időszakra tekintenek vissza annak ellenőrzése céljából, hogy továbbra is teljesül-e a bármely 180 napos időszakon belüli 90 napra vonatkozó követelmény. Ez többek között azt jelenti, hogy egy megszakítás nélküli 90 napos távollét legfeljebb 90 napos új tartózkodást tesz lehetővé.

               EGYÜTTES NYILATKOZAT A POLGÁROK VÍZUMMENTESSÉGI
                  MEGÁLLAPODÁSRÓL TÖRTÉNŐ TÁJÉKOZTATÁSÁRÓL

               Elismerve az átláthatóság jelentőségét az Európai Unió polgárai és Peru polgárai számára, a Szerződő Felek megállapodnak abban, hogy a vízummentességi megállapodás tartalmáról és következményeiről, valamint a kapcsolódó kérdésekről – így például a beutazási feltételekről – teljes körű tájékoztatást biztosítanak.

               EGYÜTTES NYILATKOZAT A BIOMETRIKUS ÚTLEVELEK PERUI KÖZTÁRSASÁG ÁLTALI BEVEZETÉSÉRŐL

               A Perui Köztársaság mint Szerződő Fél kijelenti, hogy biometrikus útlevelek gyártására vonatkozó szerződést kötött, és vállalja, hogy legkésőbb 2015. december 31-ig megkezdi a biometrikus útlevelek kibocsátását állampolgárai részére. Ezek az útlevelek teljes mértékben meg fognak felelni a Nemzetközi Polgári Repülési Szervezet (ICAO) 9303. sz. dokumentumában foglalt előírásoknak.

               A Szerződő Felek megállapodnak abban, hogy a biometrikus útlevek kibocsátásának 2015. december 31-ig történő elmaradása elegendő indokul szolgál e megállapodás 8. cikk (4) bekezdésében szereplő eljárások szerinti felfüggesztéséhez.

               EGYÜTTES NYILATKOZAT AZ ILLEGÁLIS MIGRÁCIÓVAL KAPCSOLATBAN FOLYTATOTT EGYÜTTMŰKÖDÉSRŐL

               A Szerződő Felek emlékeztetnek arra, hogy az egyrészről az Európai Közösség és tagállamai, másrészről az Andok Közösség és tagországai közötti politikai párbeszédről és együttműködésről szóló megállapodás 49. cikkének (3) bekezdése szerint a Felek megállapodnak illegális migránsaik visszafogadásáról.

               A Szerződő Felek szoros figyelemmel követik e kötelezettségvállalást. Megállapodnak abban, hogy az egyik fél kérésére, és különösen abban az esetben, ha a rövid távú tartózkodásra jogosító vízumok alóli mentességre vonatkozó megállapodás hatályba lépését követően növekedne az illegális migráció, és problémák jelentkeznének az illegális migránsok visszafogadása tekintetében, külön megállapodást kötnek, amely a felek visszafogadással kapcsolatos konkrét kötelezettségeit szabályozza.

               A Szerződő Felek megállapodnak abban, hogy az ilyen visszafogadási megállapodás kérésre történő megkötésének elmaradása elegendő indokul szolgál e megállapodás 8. cikk (4) bekezdésében szereplő eljárások szerinti felfüggesztéséhez.

               _________________

                     (1)
                  EUHL L 149., 2014.5.20, 67. o.

                     (2)
                  A Tanács 2001. március 15-i 539/2001/EK rendelete a külső határok átlépésekor vízumkötelezettség alá eső, illetve az e kötelezettség alól mentes harmadik országbeli állampolgárok országainak felsorolásáról (EUHL L 81., 2001.3.21., 1. o.).